Strandingsmuseum St. George
Strandingsmuseum St. George, maritimt museum i Thorsminde, der er bygget op omkring talrige fund fra det britiske linjeskib St. George, der sammen med linjeskibet Defence forliste 24.12.1811, samt omkring begivenhederne i Nordsøen under 1. Verdenskrig. Museet rummer desuden et marinarkæologisk center. Strandingsmuseum St. George blev indviet 3.4.1992 som en afdeling af Ringkøbing Museum. I 2007 blev museet en afdeling af Holstebro Museum, og i 2012 indgik det i De Kulturhistoriske Museer i Holstebro Kommune (DKM). Strandingsmuseum St. George blev udvidet i 2001 og blev frem mod 2017 ombygget med endnu en udvidelse.
En betydelig del af samlingen er kommet til som dykkerfund fra vraget af St. George, der første gang blev lokaliseret af sportsdykkerklubber fra Holstebro og Ringkøbing i 1971. Samlingen stammer især fra større bjergningsaktioner i 1984 og igen i 1996-97 i samarbejde mellem Nationalmuseet og dykker Gert Normann, hvor genstande som lysekroner, porcelæn, flasker, skibskonstruktionsdele, kanoner og en rapert blev bjerget. I 2003 blev et 12 m højt ror fra St. George fundet i forbindelse med anlæggelsen af en vindmøllepark ved Rødsand og bragt til museets samling. I 2011 fik strandingsmuseet foræret St. Georges skibsklokke, der siden 1876 har fungeret som kirkeklokke i No Kirke. Samlingen omfatter desuden en række historiske ankre, der er bjerget i Østersøen og kan stamme fra samme orlogsflåde som St. George og Defence.
Herudover er museet centreret om det største søslag i verdenshistorien, Jyllandsslaget, der blev udkæmpet i Skagerrak 31.5.-1.6.1916. Desuden har man inde i museet en 88 mm panserværnskanon og den ene skrue fra den berygtede tyske ubåd U-20, der 7.5.1915 sænkede Cunard-lineren Lusitania nær den sydirske kyst, hvorved 1198 ombordværende omkom. Uden for museet findes desuden tårnet fra samme ubåd, der 4.11.1916 i tæt tåge strandede ud for Vrist ved Harboøre. Også Orlogsmuseet i København og Lemvig Museum har effekter fra denne ubåd. Ved museets indgang findes desuden en bjerget dækskanon fra den tyske ubåd U-59, der sank i Nordsøen 14.5.1917 og blev lokaliseret i 2002.
Se også St. George og Defence.

Museets hjemmeside
